АРТЮР РЕМБО

МЛАДОТО СЕМЕЙСТВО

Превод от френски: Кирил Кадийски, —

chitanka.info

Лазурът влиза; капе връз полици,

сандъци, нощви — пълен е домът!

Великденчета по зида гъмжат

и зъбят се ехидни върколаци.

Това е работа на таласъми —

да властва хаосът във всеки кът.

От черна фея има дар: черници

и мрежите й из ъглите тъмни.

Те влизат, влизат — кръстници сърдити —

в долапите, с наметки от лъчи,

и там засядат. Двамата в тъмите

навън излизат и домът мълчи.

Съпругът чувства от известно време,

че май го мами оня, дето духа.

Тук идва и самият Воден дух,

провира се и сред алкова дреме.

О, нощ, луната ти, обляна с мед,

усмивките ще брули и ще пълни

небето с пръстени безброй от мед.

Ще се разправят после с хитър плъх.

Не дойде ли, луд пламък ще съзрем

подобно изстрел или гръм пред буря.

О, бели призраци от Витлеем,

магьосайте в прозореца лазура.

юни, 1872

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги